La Línia 024 de prevenció davant el suïcidi impulsada pel Ministeri de Sanitat ja està en funcionament
14 de juny 2022

El Ministeri de Sanitat del Govern d'Espanya ha posat recentment en funcionament la Línia 024 d'atenció a la conducta suïcida. Es tracta d'una línia telefònica d'ajuda a les persones amb pensaments, ideacions o risc de conducta suïcida, així com als seus familiars i afins, a través de la contenció emocional per mitjà de l'escolta activa per professionals del 024.

L'Ajuntament de Sagunt, a través de la regidoria de Joventut i Infància, se suma a la lluita contra el suïcidi i dona suport a la implantació d'esta mesura donant-li difusió des dels seus mitjans amb la finalitat que tota la ciutadania conega l'existència d'est telèfon 024 i tinga al seu abast una eina útil per a fer front a situacions de risc.

Durant la pandèmia, i després d'esta, la salut mental de les persones, especialment dels i les joves, s'ha vist especialment afectada. Això ha derivat en un increment dels trastorns i els suïcidis que ha portat a les autoritats a parar atenció a este àmbit de la salut i a plantejar-se la implementació de mesures sobre este tema.

Amb este objectiu naix el 024, un servei telefònic d'abast nacional, accessible des de tot el territori, gratuït, confidencial i disponible les 24 hores del dia, els 365 dies de l'any. Esta línia d'ajuda treballa des de la contenció emocional mitjançant l'escolta activa per part de professionals de la salut mental que, en funció dels casos, poden recomanar que es contacte amb els serveis sanitaris del Sistema Nacional de Salut o derivar al 112 si s'apreciara una situació d'emergència. En cas d'emergència vital imminent, es deu o pot cridar directament al telèfon d'emergències 112.

Des del Ministeri de Sanitat es puntualitza que la línia 024 no pretén reemplaçar ni ser alternativa a la consulta presencial amb professionals sanitaris quan siga necessària. Les persones destinatàries d'este servei són aquelles que presenten una conducta o ideació suïcida, així com familiars o afins de víctimes de suïcidi o de persones amb ideació suïcida.

Per a obtindre més informació es pot visitar la pàgina web habilitada pel ministeri per a esta campanya de prevenció: [https://www.sanidad.gob.es/linea024/home.htm](https://www.sanidad.gob.es/linea024/home.htm)

![](/media/1yrgnuy4/c2_cartell_val_linia024prevenciosuicidi.jpg?width=573.75&height=850)

*   [](http://www.facebook.com/sharer.php?u=https://aytosagunto.es/va/actualitat/la-linia-024-de-prevencio-davant-el-suicidi-impulsada-pel-ministeri-de-sanitat-ja-esta-en-funcionament/ "Facebook")
*   [](http://twitter.com/share?url=https://aytosagunto.es/va/actualitat/la-linia-024-de-prevencio-davant-el-suicidi-impulsada-pel-ministeri-de-sanitat-ja-esta-en-funcionament/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-linia-024-de-prevencio-davant-el-suicidi-impulsada-pel-ministeri-de-sanitat-ja-esta-en-funcionament/ "Linked In")
*   [](mailto:?body=https://aytosagunto.es/va/actualitat/la-linia-024-de-prevencio-davant-el-suicidi-impulsada-pel-ministeri-de-sanitat-ja-esta-en-funcionament/)